|  |
| --- |
| **ΕΛΛΗΝΙΚΗ ΔΗΜΟΚΡΑΤΙΑ** **ΥΠΟΥΡΓΕΙΟ ΑΓΡΟΤΙΚΗΣ ΑΝΑΠΤΥΞΗΣ ΚΑΙ ΤΡΟΦΙΜΩΝ****ΓΕΝΙΚΗ ΓΡΑΜΜΑΤΕΙΑ ΑΓΡΟΤΙΚΗΣ ΠΟΛΙΤΙΚΗΣ ΚΑΙ ΔΙΑΧΕΙΡΙΣΗΣ ΚΟΙΝΟΤΙΚΩΝ ΠΟΡΩΝ****ΕΙΔΙΚΗ ΥΠΗΡΕΣΙΑ ΕΦΑΡΜΟΓΗΣ ΠΑΑ 2014-2020** |

**Αθήνα, 20/12/2017**

**Αρ. Πρωτ.: 14122**

**ΠΕΡΙΛΗΨΗ 1ης ΠΡΟΣΚΛΗΣΗΣ ΥΠΟΒΟΛΗΣ ΑΙΤΗΣΕΩΝ ΣΤΗΡΙΞΗΣ ΕΤΟΥΣ 2017**

**ΥΠΟΜΕΤΡΟΥ 4.1 «ΣΤΗΡΙΞΗ ΓΙΑ ΕΠΕΝΔΥΣΕΙΣ ΣΕ ΓΕΩΡΓΙΚΕΣ ΕΚΜΕΤΑΛΛΕΥΣΕΙΣ»**

Καλεί όλους τους ενδιαφερόμενους, φυσικά πρόσωπα, νομικά πρόσωπα και συλλογικά σχήματα, να υποβάλλουν αιτήσεις στήριξης στο πλαίσιο των δράσεων **4.1.1: «Υλοποίηση επενδύσεων που συμβάλλουν στην ανταγωνιστικότητα της εκμετάλλευσης»** και **4.1.3: «Υλοποίηση επενδύσεων που συμβάλλουν στη χρήση ΑΠΕ καθώς και στην προστασία του περιβάλλοντος»** του υπομέτρου 4.1 «Στήριξη για επενδύσεις σε γεωργικές εκμεταλλεύσεις» του Προγράμματος Αγροτικής Ανάπτυξης 2014-2020.

**Στόχοι των δράσεων** 4.1.1 και 4.1.3 είναι:

* 1. Η βελτίωση της ανταγωνιστικότητας των βιώσιμων γεωργικών εκμεταλλεύσεων.
	2. Η βελτίωση του περιβαλλοντικού προφίλ των γεωργικών εκμεταλλεύσεων και η άμβλυνση των επιπτώσεων στην κλιματική αλλαγή.

Η **Δημόσια Δαπάνη** της παρούσας πρόσκλησης ανέρχεται σε **316.000.000 ευρώ** και συγχρηματοδοτείται από το Ευρωπαϊκό Γεωργικό Ταμείο Αγροτικής Ανάπτυξης (ΕΓΤΑΑ). Το ανωτέρω ποσό κατανέμεται στις Περιφέρειες της Xώρας, ανά δράση, σύμφωνα με τον πίνακα 1. Για τη δράση 4.1.1 το 25% της δημόσιας δαπάνης θα κατευθυνθεί για την ένταξη αιτήσεων που υποβάλλονται από συλλογικά σχήματα. Για τη δράση 4.1.3, το αντίστοιχο ποσοστό κατανομής πιστώσεων μεταξύ κατηγοριών δικαιούχων είναι 50%.

**Πίνακας 1. Κατανομή δημόσιας δαπάνης ανά δράση και κατηγορία δικαιούχου**

|  |  |  |  |
| --- | --- | --- | --- |
| **Περιφέρεια** | **Σύνολο Πιστώσεων** | **Δράση 4.1.1** | **Δράση 4.1.3** |
| Ανατολικής Μακεδονίας & Θράκης | 28.824.929 | 26.923.761 | 1.901.168 |
| Κεντρικής Μακεδονίας | 59.529.745 | 55.603.419 | 3.926.326 |
| Δυτικής Μακεδονίας | 20.947.309 | 19.565.714 | 1.381.594 |
| Θεσσαλίας | 30.883.853 | 28.846.887 | 2.036.966 |
| Στερεάς Ελλάδας | 27.661.190 | 25.836.777 | 1.824.413 |
| Ηπείρου  | 16.292.351 | 15.217.778 | 1.074.573 |
| Ιονίων Νήσων | 8.414.731 | 7.859.731 | 554.999 |
| Δυτικής Ελλάδος | 28.287.819 | 26.422.076 | 1.865.743 |
| Πελοποννήσου | 31.331.445 | 29.264.958 | 2.066.487 |
| Αττικής | 9.309.915 | 8.695.873 | 614.042 |
| Νοτίου Αιγαίου | 9.667.989 | 9.030.330 | 637.659 |
| Βορείου Αιγαίου | 16.560.907 | 15.468.620 | 1.092.286 |
| Κρήτης  | 28.287.819 | 26.422.076 | 1.865.743 |
| **Σύνολο Χώρας** | **316.000.000** | **295.158.000** | **20.842.000** |

**Α. Περίοδος, τρόπος και τόπος υποβολής αιτήσεων στήριξης.**

Οι ενδιαφερόμενοι που επιθυμούν να ενταχθούν στις Δράσεις 4.1.1 και 4.1.3 πρέπει να υποβάλλουν μία αίτηση στήριξης σε μία μόνο από τις 13 Περιφέρειες της Χώρας. Η αίτηση στήριξης υποβάλλεται ηλεκτρονικά στον ιστότοπο <http://www.ependyseis.gr> και εν συνεχεία, ως φυσικός φάκελος, στη ΔΑΟΚ του τόπου μόνιμης κατοικίας του φυσικού προσώπου ή της έδρας του νομικού προσώπου ή του συλλογικού σχήματος κατά το διάστημα από 21/12/2017 έως 2/4/2018.

**Β. Επιλεξιμότητα Δικαιούχων.**

1. Οι υποψήφιοι δικαιούχοι **φυσικά πρόσωπα**, κατά την ημερομηνία υποβολής αίτησης στήριξης, πρέπει:
	1. Να έχουν συμπληρώσει το 18ο έτος της ηλικίας τους, να έχουν πλήρη δικαιοπρακτική ικανότητα σύμφωνα με τις διατάξεις του Αστικού Κώδικα και να μην έχουν υπερβεί το 61ο έτος της ηλικίας τους.
	2. Να έχουν υποβάλλει Ενιαία Δήλωση Εκμετάλλευσης κατά το έτος 2017.
	3. Να έχουν την ιδιότητα του ενεργού γεωργού.
	4. Να είναι φορολογικά και ασφαλιστικά ενήμεροι.
	5. Να μην είναι άμεσα συνταξιοδοτούμενοι από οποιοδήποτε ταμείο του εσωτερικού ή εξωτερικού, εξαιρουμένων των περιπτώσεων συνταξιοδότησης λόγω αναπηρίας του άρθρου 37 του Ν. 3996/2011, όπως ισχύει και του άρθρου 5, παράγραφος γ, του Ν.1287/1982.
	6. Να μην εκτίουν ποινή φυλάκισης.
	7. Επιπρόσθετα για τη Δράση 4.1.1 να είναι εγγεγραμμένοι στο ΜΑΑΕ ως επαγγελματίες αγρότες ή να είναι Νέοι Γεωργοί του Υπομέτρου 6.1.
2. Οι υποψήφιοι δικαιούχοι **νομικά πρόσωπα του εμπορικού δικαίου**, κατά την ημερομηνία υποβολής αίτησης στήριξης, πρέπει:
	1. Να έχουν υποβάλλει Ενιαία Δήλωση Εκμετάλλευσης κατά το έτος 2017.
	2. Να είναι φορολογικά και ασφαλιστικά ενήμερα.
	3. Να έχουν διάρκεια τουλάχιστον μέχρι τις 31-12-2028.
	4. Να μην τελούν υπό πτώχευση, λύση, αναγκαστική διαχείριση, εκκαθάριση.
	5. Επιπρόσθετα για τη Δράση 4.1.1 τα υποψήφια νομικά πρόσωπα του εμπορικού δικαίου πρέπει να έχουν κύρια δραστηριότητα την άσκηση της γεωργίας.
3. Οι υποψήφιοι δικαιούχοι **συλλογικά σχήματα του αγροτικού συνεταιριστικού δικαίου**, όπως ομάδες παραγωγών, οργανώσεις παραγωγών, αγροτικοί συνεταιρισμοί και ενώσεις αυτών και ΚΟΙΝΣΕΠ, κατά την ημερομηνία υποβολής αίτησης στήριξης, πρέπει:
	1. Να είναι εγγεγραμμένοι και ενήμεροι στο οικείο μητρώο, όπως αυτό ορίζεται από την ισχύουσα νομοθεσία.
	2. Να έχουν εξουσιοδοτήσει ένα φυσικό πρόσωπο να λειτουργεί ως νόμιμος εκπρόσωπος για τους σκοπούς του προγράμματος.
	3. Να έχουν διακριτή λογιστική διαχείριση στην περίπτωση που το συλλογικό σχήμα υπάγεται στο καθεστώς άλλου νομικού προσώπου.
	4. Να εμφανίζουν, τις τρεις προηγούμενες χρήσεις από το έτος υποβολής, κερδοφόρο μέσο όρο αποτελεσμάτων προ φόρων και αποσβέσεων και μέσο κύκλο εργασιών μεγαλύτερο των 30.000 ευρώ. Από τον περιορισμό αυτό εξαιρούνται όσα συλλογικά σχήματα συστάθηκαν εντός της προηγούμενης τριετίας από το έτος υποβολής τα οποία, για τους σκοπούς της παρούσας, θεωρούνται νεοσύστατα.
	5. Να είναι φορολογικά και ασφαλιστικά ενήμερα. Στην περίπτωση που το συλλογικό σχήμα υπάγεται στο καθεστώς άλλου νομικού προσώπου, τότε η υποχρέωση αφορά το νομικό πρόσωπο στο οποίο υπάγεται.
	6. Να μην τελούν υπό πτώχευση, λύση, αναγκαστική διαχείριση, εκκαθάριση. Στην περίπτωση που το συλλογικό σχήμα υπάγεται στο καθεστώς άλλου νομικού προσώπου, τότε η υποχρέωση αφορά το νομικό πρόσωπο στο οποίο υπάγεται.

**Γ. Επιλέξιμες Δαπάνες.**

1. Επιλέξιμες επενδύσεις στο πλαίσιο της Δράσης 4.1.1 «Υλοποίηση επενδύσεων που συμβάλλουν στην ανταγωνιστικότητα της εκμετάλλευσης»:
	1. Ίδρυση, μετεγκατάσταση, ανέγερση, επέκταση, αποπεράτωση και εκσυγχρονισμός γεωργικών κτιρίων και κατασκευών.
	2. Αγορά, μεταφορά και εγκατάσταση καινούργιου μηχανολογικού και λοιπού εξοπλισμού.
	3. Αγορά, μεταφορά και εγκατάσταση πολυετών φυτειών των οποίων η εγκατάσταση δεν γίνεται με τη χρήση σπόρου.
	4. Περίφραξη και διαμόρφωση αγροτεμαχίων και περίφραξη φυτειών.
	5. Αγορά καινούργιου ανθοκομικού αυτοκινήτου.
	6. Αγορά καινούργιου μελισσοκομικού αυτοκινήτου.
	7. Αγορά και εγκατάσταση Η/Υ και λογισμικού διαχείρισης γεωργικής εκμετάλλευσης, εξοπλισμού επικοινωνιών και γραφείου.
	8. Γενικές Δαπάνες.
2. Επιλέξιμες επενδύσεις στο πλαίσιο της Δράσης 4.1.3 «Υλοποίηση επενδύσεων που συμβάλλουν στη χρήση ΑΠΕ καθώς και στην προστασία του περιβάλλοντος»:
	1. Επενδύσεις που συμβάλλουν στη χρήση ΑΠΕ, η περίφραξη και η διαμόρφωση περιβάλλοντος χώρου για την εξυπηρέτηση των επενδύσεων της κατηγορίας.
	2. Επενδύσεις που συμβάλλουν στη διαχείριση των αποβλήτων υποπροϊόντων και υπολειμμάτων της γεωργικής εκμετάλλευσης, δεξαμενές, η αγορά, μεταφορά και εγκατάσταση καινούργιου εξοπλισμού διαχείρισης αποβλήτων, η περίφραξη και η διαμόρφωση περιβάλλοντος χώρου για την εξυπηρέτηση των επενδύσεων της κατηγορίας.
	3. Γενικές Δαπάνες.

**Δ. Οικονομική στήριξη**

1. Η χρηματοδότηση της υλοποίησης του επενδυτικού σχεδίου καλύπτεται από τη δημόσια δαπάνη και την ιδιωτική συμμετοχή. Η δημόσια δαπάνη χορηγείται με τη μορφή επιδότησης κεφαλαίου από το ΕΓΤΑΑ και το Ελληνικό Δημόσιο, απολογιστικά, δηλαδή μετά την υλοποίηση των επενδύσεων, την εξόφλησή τους και την παραλαβή τους από τα αρμόδια όργανα, με βάση τις δαπάνες που κρίνονται επιλέξιμες από αυτά.
2. Τα όρια του αιτούμενου προϋπολογισμού των αιτήσεων στήριξης είναι:
	1. Για τα φυσικά και νομικά πρόσωπα για τη δράση 4.1.1 τα 500.000 ευρώ και για τη δράση 4.1.3 τα 200.000 ευρώ.
	2. Για τα συλλογικά σχήματα για τη δράση 4.1.1 τα 1.000.000 ευρώ και για τη δράση 4.1.3 τα 500.000 ευρώ.
3. Η ένταση ενίσχυσης για τις δράσεις 4.1.1 και 4.1.3 ανέρχεται έως 85% του αιτούμενου προϋπολογισμού ανάλογα με την κατηγοριοποίηση των δικαιούχων και των Περιφερειών ως εξής:

|  |  |  |  |  |  |
| --- | --- | --- | --- | --- | --- |
|  | ΜΙΚΡΑ ΝΗΣΙΑ ΑΙΓΑΙΟΥ ΠΕΛΑΓΟΥΣ1 | ΑΝΑΤΟΛΙΚΗ ΜΑΚΕΔΟΝΙΑ- ΘΡΑΚΗ & ΗΠΕΙΡΟΣ | ΘΕΣΣΑΛΙΑ∆ΥΤΙΚΗ ΕΛΛΑΔΑ ΚΕΝΤΡΙΚΗ ΜΑΚΕΔΟΝΙΑ ΙΟΝΙΑ ΝΗΣΙΑ ΠΕΛΟΠΟΝΝΗΣΟΣ & ΚΡΗΤΗ | ΣΤΕΡΕΑ ΕΛΛΑΔΑ & ΔΥΤΙΚΗ ΜΑΚΕΔΟΝΙΑ | ΑΤΤΙΚΗ |
| Ο δικαιούχος: α) δεν έχει υπερβεί το 41ο έτος της ηλικίας, διαθέτει επαρκή επαγγελματικά προσόντα2 και ικανότητες και εγκαθίσταται για πρώτη φορά σε γεωργική εκμετάλλευση ως υπεύθυνος της εκμετάλλευσης αυτής ή β) έχει ενταχθεί ως δικαιούχος μέτρων Νέων Γεωργών (ΠΑΑ), την τελευταία πενταετία. | 80% | 70% | 60% | 60% | 50% |
| Δικαιούχοι σε ορεινές περιοχές3 | 75% | 60% | 60% | 60% | 50% |
| Δικαιούχοι σε περιοχές που αντιμετωπίζουν φυσικά ή άλλα ειδικά μειονεκτήματα3 | 75% | 50% | 50% | 50% | 40% |
| Δικαιούχοι σε κανονικές περιοχές | 75% | 50% | 50% | 40% | 40% |
| Συλλογικές επενδύσεις στο σύνολο των περιοχών | 85% | 60% | 60% | 60% | 60% |
| 1 Περιφέρειες Βορείου και Νοτίου Αιγαίου και νησιά Θάσος, Σαμοθράκη, Σποράδες, Κύθηρα, Αντικύθηρα, Αμολιανή, Γαύδος και νησιά περιφερειακής ενότητα Εύβοιας, εξαιρουμένης της Εύβοιας.2 Κατοχή Πτυχίου - Τίτλου σπουδών Γεωτεχνικής κατεύθυνσης επιπέδου ≥ 3 του Εθνικού Πλαισίου Προσόντων.3 Βάσει της Οδηγίας 81/645/ΕΟΚ του Συμβουλίου, όπως ισχύει κάθε φορά. |

**Δ. Θεσμικό Πλαίσιο**

Το θεσμικό πλαίσιο του μέτρου, στο οποίο καθορίζονται όλες οι απαραίτητες λεπτομέρειες που οφείλουν να γνωρίζουν οι υποψήφιοι, είναι η υπ. αριθμ. 13158/28-11-2017 απόφαση Υπουργού Αγροτικής Ανάπτυξης και Τροφίμων (ΦΕΚ 4302 Β΄), όπως τροποποιούμενη ισχύει κάθε φορά και η υπ. αριθ. 13849/14-12-2017 πρόσκληση (ΑΔΑ: ΩΔΓΗ4653ΠΓ-45Ν) ενώ το εγχειρίδιο οδηγιών συμπλήρωσης της αίτησης στήριξης είναι διαθέσιμο σε ηλεκτρονική μορφή στον ιστότοπο [www.ependyseis.gr](http://www.ependyseis.gr).

**Ο ΓΕΝΙΚΟΣ ΓΡΑΜΜΑΤΕΑΣ**

**ΑΓΡΟΤΙΚΗΣ ΠΟΛΙΤΙΚΗΣ ΚΑΙ**

**ΔΙΑΧΕΙΡΙΣΗΣ ΚΟΙΝΟΤΙΚΩΝ ΠΟΡΩΝ**

**Χ. ΚΑΣΙΜΗΣ**